Народна радикална странка је званично настала 20. јануара 1881. године објављивањем њеног програма у листу „Самоуправа“. Програм потписује 38 посланика у скупштини, а још 38 га одобрава. У првом Програму поставља циљ: „Унутра народно благостање и слобода, споља ослобођење и уједињење осталих делова Српства“. Истиче се, даље, захтев за уставном реформом: за народни суверенитет кроз владавину парламента и опште право гласа, за децентрализацију власти, независно судство и праведно опорезивање. Тражи се и бесплатно и опште основно школовање, а да стајаћу војску замени народна. Радикали захтевају потпуну слободу штампе, слободу удруживања и јавног иступања, као и јемство за личну и имовинску сигурност. Радикална странка се на самом почетку дистанцирала од Марковићевог аграрног социјализма. Колективно власништво какво су замишљали руски социјалисти вероватно не би привукао српске сељаке, који су имали мала или осредња газдинства. Природни непријатељи српског сељаштва нису били земљопоседници који су већ били уклоњени током Српске револуције, већ нова класа градских зеленаша и чиновника.